钦定古今图书集成/方舆汇编/职方典/第1045卷 > 泉州府星野考 府志
## 钦定古今图书集成/方舆汇编/职方典/第1045卷 > 泉州府星野考 府志

府总

《周礼》：“保章氏以星土辨九州之地，凡封域皆有分星，以观妖祥。” 闽属扬州，扬州有会稽，会稽，越地也。今星家论闽中星分，其说不一。按《晋书》载魏陈卓之言云：“吴越州郡，九江入斗一度，庐江入斗六度，豫章入斗十度，丹阳入斗十六度，会稽入牛一度，临淮入牛四度，广陵入牛八度，泗水入女一度，六安入女六度。” 谓其说本于范蠡、鬼谷子、张良。而班固《天文志》则云：“斗、江、湖、牵牛、婺女、扬州。” 范晔《天文志》又云：“牵牛主吴、越，而以广陵、王、荆之变，句章、鄞、鄮之盗贼验其应。” 唐张守节则云：“吴地，斗牛之分野，今之会稽、九江、丹阳、豫章、庐江、广陵、六安、临淮是也。粤地，牵牛、婺女之分野，今苍梧、郁林、合浦、交阯、九真、南海、日” 南是也。是张守节谓牛女星分，不属闽矣。僧一行云：“山河之象，存乎两间。地有南北河，天有云汉，南斗在云汉下流，当淮海间，为吴分牵牛去。”

南河寖远，自豫章迄会稽，南逾岭徼，为越分。夫一会稽也，班固以为牛、女星分；张守节以为斗、牛星分；范晔独主牵牛星分，而一行因之。至其封域之分，吴、越又有互异者。闽为南界中六分之一，泉州为闽中八分之一，即存而不论可也。以新旧志中各有论说，故并存之，俟参考焉。